Centurion-onnie van molestering aangeklaArgieffoto ŉ Saak van seksuele aanranding is teen ’n onderwyser van Centurion aanhangig gemaak ná bewerings aan die lig gekom het dat hy glo 23 leerders seksueel aangerand het. Lt.kol. Lungelo Dlamini, woordvoerder van die polisie, het Woensdag aan Maroela Media bevestig dat ŉ klag van seksuele aanranding teen ŉ onderwyser van Valhalla Primary School in Centurion aanhangig gemaak is. Volgens Dlamini neem die polisie tans verklarings by dié skool af om meer inligting oor die beweerde gebeure te bekom. Intussen is die onderwyser uit sy pos verwyder. Volgens Steve Mabona, woordvoerder van die Gautengse departement van onderwys, is die departement deeglik bewus van die aantygings. Die departement het gevolglik ŉ span afgevaardigdes vandag na die skool gestuur om ondersoek in te stel. Dit sluit beraders in. Volgens Mabona duld die departement geen bewerings van seksuele wangedrag nie. “Indien die aantygings bewys kan word, sal die departement nie huiwer om beslissende stappe teen die beskuldigde te doen nie,” sê hy. Die departement monitor tans die situasie. Hoewel die polisie ŉ strafregtelike aanklag teen die onderwyser ondersoek, is niemand nog in hegtenis geneem nie.